贈饒仲信靜鏡
作者：包恢
朝代：宋

paragraphs: 乾不一動，靜專動直。
坤不一靜，靜翕動闢。
艮不一止，動靜以時。
本體如是，偏主則非。
惟學初機，貴以靜入。
以至終養，貴以靜習。
本體既然，動靜一如。
乾坤合德，無二無餘。
心爲天君，尊無倫比。
聖賢言心，初無論擬。
心比於鏡，佛說云然。
鏡雖有光，孰擬心天。
鏡光則死，心光則活。
活則不滯，死則不豁。
佛法寂滅，匪乾匪坤。
若復本心，非彼能昏。
人以欲動，非動之性。
所以貴靜，自動自靜。
其道光明，無物可並。
惟省盡倫，是爲全人。
眼高四海，至此乃真。